MONITOR EXTERN Nr. 14

 

1. Ratificarea de către Senatul SUA a Protocoalelor de aderare la NATO a şapte state europene 

 

 

La 8 mai 2003, Senatul SUA a ratificat în unanimitate Protocoalele de aderare la NATO a celor şapte state europene invitate să devină membre ale Alianţei - Bulgaria, Estonia, Letonia, Lituania, România, Slovacia şi Slovenia - şi a pus în discuţie solicitările făcute de membrii Alianţei ca deciziile acesteia să fie adoptate cu unanimitate de voturi, cerând, totodată, o mai serioasă angajare a aliaţilor în lupta contra terorismului global. 

Votul din Senatul SUA semnifică adoptarea de către Congresul american a Protocoalelor de aderare la Alianţă a statelor invitate, întrucât, potrivit Constituţiei SUA (Secţiunea 4, Art.5), nu este necesară aprobarea documentelor şi în Camera Reprezentanţilor. Până în prezent, alte două state membre ale NATO - Canada şi Norvegia - şi-au exprimat oficial acordul faţă de admiterea în Alianţa Nord-Atlantică a statelor invitate să devină membre cu drepturi depline ale organizaţiei. Este prevăzut ca până în mai 2004 celelalte 16 ţări membre ale Alianţei să ratifice protocoalele de aderare. 

Admiterea efectivă în Alianţă ca membre cu drepturi depline a celor şapte state invitate să adere la NATO va fi consfinţită prin depunerea la Departamentul de Stat al SUA - depozitarul Tratatului Nord-Atlantic, semnat la Washington în 4 aprilie 1949 - a documentelor de aderare, semnate şi ratificate, în conformitate cu prevederile Art. 10 şi 11 ale acestui tratat. 

Ratificarea de către Senatul american a Protocoalelor de aderare la NATO reprezintă un moment semnificativ în procesul destinat admiterii efective în Alianţă a celor şapte state şi, în acelaşi timp, o recunoaştere a eforturilor lor de integrare în structurile euro-atlantice, precum şi a contribuţiei lor la campania antiteroristă internaţională. Aceasta este principala concluzie a discursurilor ce au precedat votul din Camera superioară a Congresului american, dar şi a intervenţiei preşedintelui George W. Bush cu ocazia primirii la Casa Albă a miniştrilor de externe din cele şapte state invitate în Alianţă. 

În mesajul rostit de preşedintele american, George W. Bush a accentuat ideea că extinderea Alianţei va conduce la suplimentarea capacităţilor militare ale acesteia, numărul efectivelor armate din spaţiul NATO sporind cu 200.000 militari. Totodată, preşedintele american a subliniat că, în conflictele din Afganistan şi Irak, cele şapte state invitate să devină membre ale NATO, "şi-au demonstrat dorinţa şi capacitatea de a apăra libertatea împotriva duşmanilor. Ele s-au dovedit a fi aliaţi prin acţiunile lor. Acum este timpul să devină aliaţi şi prin Tratatul Nord-Atlantic, semnat la Washington pe 4 aprilie 1949, care a consfinţit crearea Alianţei Nord-Atlantice. Aceste naţiuni vor face NATO mai puternică. Va trebui să ne continuăm lupta împotriva terorismului internaţional şi a proliferării armelor de distrugere în masă". 

George W. Bush a mai declarat că SUA vor ajuta unele state din Balcani precum Albania, Croaţia şi Macedonia, state ce împărtăşesc valorile şi principiile NATO, să devină parteneri apropiaţi ai Alianţei Nord-Atlantice, adăugând că NATO trebuie să îşi dezvolte noi capacităţi militare pentru a putea face faţă noilor pericole la adresa securităţii internaţionale. "Naţiunile din Europa Centrală şi de Est constituie unul din marile exemple ale dorinţei de libertate din istorie. Noi credem că acest exemplu va fi urmat şi multiplicat în întreaga lume", a conchis liderul american.

Votul Senatului american privind Protocoalele de aderare la NATO reprezintă unul "istoric pentru cele şapte ţări, vital pentru consolidarea Alianţei Nord-Atlantice şi având un rol central pentru securitatea SUA şi relaţiile internaţionale", a declarat preşedintele Comisiei pentru Relaţii Externe din Camera superioară a Congresului american, Richard Lugar. Cei şapte noi membri vor ridica la 26 numărul aliaţilor NATO, Richard Luger evidenţiind că noii veniţi dezvoltă o serie de specializări militare care vor fi de folos noilor capabilităţi militare ale Alianţei. Acesta a precizat că organizaţia a fost fondată cu 50 de ani în urmă pentru a se opune ameninţării exercitate de fosta URSS asupra Occidentului european, dar că NATO ar trebui să se gândească acum mai serios la redefinirea ameninţărilor majore ale lumii actuale, declarând că "realitatea cere extinderea NATO, dar şi reînzestrarea acesteia pentru a deveni un mecanism cu sarcini distribuite proporţional şi care să asigure o securitate reciprocă în cadrul războiului contra terorismului". 

"Aceste state au avut deja contribuţii semnificative în cadrul relaţiei transatlantice. Ele au acţionat ca aliaţi «de facto». De fapt, ele au acţionat chiar mai bine decât unele dintre statele care sunt în prezent membre ale NATO", a declarat, la rândul său, senatorul George Voinovich, făcând aluzie la recenta opoziţie a Belgiei, Franţei şi Germaniei faţă de cererea Turciei privind suplimentarea apărării sale în situaţia unui război cu Irakul, argumentând că acest sprijin ar putea să submineze speranţele legate de evitarea declanşării unui conflict.

Senatorul Pat Roberts, şeful Comisiei pentru Contrainformaţii, a susţinut aprobarea extinderii cu cei şapte candidaţi, arătând că "pe măsură ce NATO se orientează spre combaterea ameninţărilor transnaţionale, devine tot mai important să aibă în componenţa sa cât mai multe state care gândesc la fel". Privind divergenţele aliaţilor pe tema Irakului, Pat Roberts a precizat că "naţiunilor care vor opta pentru neparticiparea la acţiuni militare, nu li se va reproşa acest lucru. Oricum, ele nu vor bloca Alianţa şi nici restul statelor membre care decid să acţioneze prin derularea de acţiuni militare". 

Viitorul Alianţei şi angajarea sa în lupta contra terorismului internaţional au reprezentat ale subiecte dezbătute în Senatul SUA. "NATO a fost expus unui mare risc din cauza obstrucţionismului manifestat de Franţa, care este în egală măsură periculos şi cinic. Vreau să fie clar: cred că guvernul francez desfăşoară o campanie sistematică de subminare a rolului american în Europa şi în lume", a subliniat senatorul John McCain. 

*

Analiştii politici internaţionali apreciază că extinderea NATO cu încă şapte state din Europa Centrală şi de Est, ratificată de către Senatul SUA şi salutată de preşedintele american, George W. Bush, ilustrează noua geostrategie a Statelor Unite faţă de Europa continentală, axată pe redefinirea rolului fostelor state-satelit ale fostei Uniuni Sovietice. 

Războiul contra Irakului şi tensiunile care au apărut în relaţia SUA cu Franţa, Germania şi Rusia au dus la accelerarea acestei tendinţe, exprimate de ministrul american al apărării, Donald Rumsfeld, care a vorbit de "vechea Europă", referindu-se în special la Franţa şi Germania. Analiştii menţionează că, pe de altă parte, organizaţia la care vor adera Bulgaria, Estonia, Letonia, Lituania, România, Slovacia şi Slovenia pare să devină mai degrabă un club politic decât o alianţă militară. Efectul imediat al admiterii celor şapte state central şi est-europene în NATO va fi sporirea capacităţii militare şi a bazelor militare ce se vor afla la dispoziţia Alianţei pentru misiunile sale. Mai mult, statele membre actuale şi viitoare ale organizaţiei au afirmat că "uşa Alianţei rămâne deschisă" şi pentru admiterea altor state din Balcani, precum Croaţia, Macedonia şi Albania. 

Anthony Cordesman, expert în cadrul "Centrului pentru Studii Strategice şi Internaţionale" din Washington, consideră că "nu există nici un motiv pentru a păstra o alianţă care se ocupă de o ameninţare ce nu există", apreciind că ar trebui să se extindă o alianţă care are o problemă cu adevărat reală. "Problema nu este niciodată numărul membrilor, ci înşişi membrii Alianţei. Care este rezultatul final în termeni de securitate şi stabilitate trans-atlantică? Cât timp organizaţia încurajează aceste obiective, este un lucru bun", a apreciat A. Cordesman. 

La rândul său, Susan Rice, expert al "Brookings Institute" din New York, afirmă că "analiştii politici şi militari se află exact în punctul de a întreba dacă, la un moment dat, beneficiile care vor rezulta nu vor fi mai mici decât cele aşteptate, NATO devenind o alianţă numai cu numele şi nu una reală. Există temeri potrivit cărora, cu cât mai mare devine NATO, cu atât mai mult se diminuează operabilitatea sa". 

 

 

 

 

1.1. Opiniile Secretarului general al NATO privind viitorul Alianţei

 

«Acum când obiectivul privind Irakul a fost atins, este vremea bilanţului NATO. Evenimentele recente au dovedit că nu există substitut pentru o cooperare strânsă şi activă între Europa şi SUA. Dacă se doreşte continuarea păcii şi securităţii construite în ultimul secol, în secolul XXI singurul vector posibil este încă NATO. "Astăzi, Alianţa Nord-Atlantică abordează cu succes provocările reale cu care se confruntă comunitatea internaţională după atentatele din 11 septembrie 2001", a apreciat Secretarul general al NATO, lordul George Robertson.

NATO de astăzi nu este însă o organizaţie similară Alianţei din perioada Războiului Rece. În anul 2002, liderii americani şi europeni au transformat radical NATO, în principal la summit-ul Alianţei de la Praga, din luna noiembrie 2002. Această organizaţie reconfigurată este cea care îşi începe activitatea acum. "Cunosc foarte bine argumentul care a început să fie invocat, potrivit căruia SUA nu mai împărtăşesc aceeaşi perspectivă cu aliaţii europeni. Există, într-adevăr, dezacorduri privind modalitatea în care să se abordeze unele dintre ameninţările de astăzi. Nu este o noutate. Nu a trebuit să se pună sub semnul întrebării pericolul comunist în Asia pentru a refuza să te alături SUA în jungla din Vietnam. Totuşi, nu cred că există astăzi o divizare fundamentală între percepţiile existente de ambele părţi ale Atlanticului, sau între vechea şi noua Europă. Există percepţia comună că instabilitatea globală afectează toată lumea indiferent de ţara în care se trăieşte. Afganistanul sub regim taliban a exportat instabilitate în ţările vecine, droguri în Europa, terorism şi refugiaţi în întreaga lume", a apreciat lordul Robertson.

Potrivit oficialului NATO, scala pericolelor a crescut, de asemenea. Terorismul este în prezent internaţional, apocaliptic în viziunea lui şi letal. Răspândirea armelor biochimice şi nucleare reprezintă deja o provocare definitorie a noului secol. Toate acestea contribuie la crearea unui lanţ care alimentează instabilitatea, la un mediu de securitate în care ameninţările pot lovi în orice moment, fără a avertiza şi recurgând la orice mijloace.

În 2002, această analiză comună a dat rezultate reale, având drept efect profunde schimbări în domeniul securităţii postbelice: construirea unui parteneriat eficient între aliaţi, între NATO şi Rusia şi acordul potrivit căruia Alianţa Nord-Atlantică trebuie să fie pregătită să acţioneze dincolo de zona sa de responsabilitate tradiţională din Europa.

A altă critică ce se aduce este că NATO este condamnată din cauza faptului că Europa este slabă din punct de vedere militar, lipsită de voinţa de a investi în capacităţi moderne. "Până recent, am fost principalul critic al rezultatelor europene lamentabile în ceea ce priveşte capacităţile militare", a relevat oficialul NATO, adăugând că "totuşi, anul 2002 a reprezentat o cumpănă a apelor, o convergenţă a unor aspiraţii realiste cu hotărârea de a furniza mijloacele pentru a realiza acest obiectiv. Iar Irakul a dovedit că priorităţile stabilite la Praga au fost juste: armament de precizie, supraveghere a teritoriului, apărare împotriva armelor chimice şi biologice, avioane de alimentare în zbor şi avioane mari de transport".

"Între timp, facem presiuni rapide privind noua Forţă de Reacţie a NATO, care să asigure că toţi aliaţii NATO contribuie eficient la cele mai presante operaţiuni militare. A garanta că transformarea militară este un exerciţiu transatlantic, este until din motivele pentru care sunt atât de angajat în direcţia parteneriatului strategic al NATO cu Uniunea Europeană", a afirmat Secretarul general al NATO. Există o complementaritate autentică între programele atlantice şi europene privind capacităţile militare. Acestea pot sprijini transformarea celor două organisme în doi piloni gemeni ai cooperării în domeniul securităţii, în noul secol. Este necesar însă ca toate aceste iniţiative, ca de altfel şi altele mai recente din Europa, să dea rezultate concrete, dacă se doreşte ca ele să nu fie decât simplă retorică. 

A treia critică se referă la faptul că, indiferent de ce capacităţi achiziţionează europenii, ei nu au voinţa politică de a le folosi. Totuşi, NATO şi membrii săi europeni joacă tot mai mult un rol-cheie. În afară de continuarea unor operaţiuni în Balcani şi Marea Mediterană, NATO şi-a finalizat recent desfăşurarea de avioane de supraveghere AWACS şi sisteme de apărare antiaeriană şi antirachetă pentru a proteja Turcia împotriva unor eventuale atacuri din partea lui Saddam Hussein. Ceea ce a început ca o răbufnire de publicitate negativă s-a transformat într-o istorie de succes, NATO îndeplinindu-şi atribuţiile de protejare a membrilor săi.

"Suntem pe cale să punem în aplicare, în Balcani, noul project al NATO stabilit la Praga. Şi o facem într-un moment în care înţelepciunea dobândită arată că divergenţele transatlantice privind Irakul generează un consens privind alte probleme deosebit de dificile. Pare firesc acum că miniştrii de externe ai NATO privesc dincolo de Afganistan şi examinează un posibil rol pentru Alianţă în Iraku1 postbelic. Nu s-a luat încă o decizie, dar nici o ţară membră a NATO nu exclude un rol în această conjunctură. Este vorba de un multilateralism intuit, pragmatic, în acţiune, realizat de o alianţă care s-a adaptat şi transformat radical şi care demonstrează în prezent că îşi poate îndeplini obligaţiile în cele mai dure momente ale evoluţiei evenimentelor", a concluzionat George Robertson.» 

 

 

 

 

2. Situaţia din Irak 

 

 

Generalul William S. Wallace, comandantul corpului 5 al armatei americane, a declarat, la 7 mai a.c. că anumite documente descoperite de armata SUA în Irak dovedesc că Saddam Hussein a deţinut un program activ de dezvoltare a armelor chimice şi biologice înainte de începerea războiului la 20 martie a.c. Potrivit oficialului american, motivul pentru care aceste arme nu au fost folosite niciodată împotriva forţelor coaliţiei americano-britanice l-a reprezentat faptul că irakienii au fost obligaţi să le ascundă de inspectorii ONU până în momentul declanşării conflictului. "Inspectorii ONU au părăsit capitala irakiană doar cu câteva zile înainte de declanşarea războiului. Irakienii nu au mai avut timpul necesar dezgropării armamentului şi nici posibilitatea folosirii lui", a declarat generalul W. Wallace. 

"Există dovezi privind funcţionarea unui vast program irakian de cercetare în materie de arme de distrugere în masă", a afirmat, la rândul său, la 8 mai a.c. comandantul forţelor britanice din Golf, general Brian Burridge. "Irakienii ne spun din ce în ce mai multe şi armamentul va fi descoperit", a afirmat comandantul forţelor britanice, subliniind în continuare faptul că este foarte important să fie găsite dovezi pentru a arăta opiniei publice că motivele invocate pentru o acţiune militară în Irak au fost reale. "Suntem siguri că pentru a contracara eforturile inspectorilor ONU în domeniul dezarmării, Saddam Hussein a avut mare grijă să ascundă capacitatea de producere de arme chimice", a adăugat generalul britanic. 

În altă ordine de idei, "Garda Republicană, care a fost condusă de Saddam Hussein, precum şi alte unităţi militare specializate vor fi desfiinţate şi nu vor avea nici un rol în Irak", a declarat şeful Statului Major interarme american, Richard Myers, care a adăugat că armata irakiană va fi mai redusă numeric decât cea existentă în timpul regimului Saddam Hussein, dar va avea aceleaşi atribuţii importante în apărarea teritoriului ţării. "Anumiţi membri ai armatei regulate irakiene, care au luptat cu forţele coaliţiei ar putea, totuşi, face parte din noua armată. O parte a aviaţiei irakiene ar putea fi reconstituită pornind de la ceea ce a rezistat războiului, a adăugat Richard Myers, apreciind, printre altele, că Irakul are nevoie şi de o mică forţă maritimă de nave de coastă necesară patrulării în apele sale teritoriale. 

*

La 6 mai a.c., Administraţia americană l-a desemnat pe Paul Bremer în calitate de emisar prezidenţial şi trimis principal al coaliţiei în Irak, acesta fiind considerat unul dintre cei mai buni specialişti ai SUA în antiterorism şi situaţii de criză. 

Potrivit experţilor, Paul Bremer, ar urma să fie mai bine primit decât un militar de către populaţia irakiană şi de celelalte ţări invitate să participe la reconstrucţia Irakului. Principala sarcină a lui P. Bremer, care se va subordona direct ministrului american al apărării, Donald Rumsfeld, va fi crearea noilor structuri politice de după înlăturarea regimului Partidului Baas al lui Saddam Hussein. Conducerea actuală a Irakului, stabilită de coaliţia anglo-americană, este asigurată de: Paul Bremer, reprezentantul Administraţiei americane; generalul în retragere Jay Garner, administratorul civil al ţării; Zalmay Khalizdad, trimisul special al Casei Albe în regiune. 

Conform planurilor americane, Irakul va fi împărţit în regiuni militare ce vor fi plasate sub autoritatea politică a lui P. Bremer, care vor fi controlate de o forţă internaţională de stabilizare a cărei componenţă ar putea fi decisă la următoarea reuniune a responsabililor militari ai statelor aliate care va avea loc la Londra, la 15 mai a.c. Potrivit analiştilor politici, întârzierea înregistrată în numirea oficială a reflectat lupta pentru influenţă în Irak între Departamentul de Stat şi Pentagon, primul păstrând, deci, cel mai important rol în Irakul post-Saddam. 

*

La 8 mai a.c., SUA au depus la Consiliul de Securitate al ONU, un proiect de rezoluţie privind ridicarea sancţiunilor impuse Irakului, care nu este condiţionată, conform termenilor stipulaţi, de acordul inspectorilor în dezarmare ai ONU, aşa cum solicită o serie de state membre ale Consiliului. 

Principalele puncte ale proiectului prezentat de Administraţia americană cuprind, printre altele, menţiunea potrivit căreia Consiliul de Securitate recunoaşte, potrivit prevederilor dreptului internaţional, autoritatea, responsabilitatea şi obligaţiile specifice ale forţelelor de ocupaţie şi ale celor care conlucrează cu acestea sub comandamentul unificat din Irak, numit în documente "Autoritatea". 

Mult dorit de opozanţii declanşării războiului de către SUA este principiul potrivit căruia ONU "trebuie să joace un rol vital în furnizarea ajutorului umanitar, sprijinirea reconstrucţiei Irakului şi a formării unei autorităţi interimare irakiene", această prevedere figurând în textul proiectului de rezoluţie. Statele membre ale ONU vor răspunde imediat apelului umanitar al organizaţiei în favoarea Irakului şi vor sprijini eforturile de refacere a ansamblului societăţii şi economiei irakiene. La rândul său, poporul irakian, cu ajutorul autorităţii americane instalate în ţară, ar trebui să configureze o autoritate interimară până la stabilirea unui guvern permanent. 

Proiectul mai prevede ridicarea sancţiunilor comerciale şi financiare impuse Irakului după invadarea, în august 1990, a Kuweitului, cu excepţia embargoului asupra armelor. Prin Banca Centrală de la Bagdad va fi instituit un fond de ajutorare a Irakului, cu cenzori independenţi numiţi de ONU, FMI şi Banca Mondială, iar sumele necesare vor fi deblocate la iniţiativa Autorităţii, în consultare cu autoritatea interimară irakiană. 

Majoritatea încasărilor vor fi alocate fondului de reconstrucţie până la instalarea unui nou guvern, iar un procent încă nedeterminat va compensa ONU pentru pagubele rezultate din invadarea şi ocuparea Kuweitului. Procentajul încasărilor petroliere irakiene vărsate către Fondurile de compensare de la Geneva, în favoarea Kuweitului, va coborî de la 25% la doar 5%. 

Statele membre se obligă să refuze acordarea de azil pentru membrii fostului regim irakian responsabil de crime şi atrocităţi şi vor lua măsurile necesare pentru returnarea obiectelor furate din muzeele naţionale irakiene după cucerirea Bagdadului.

Proiectul de rezoluţie al SUA permite Irakului să vândă petrol, iar veniturile rezultate astfel vor alimenta "Fondul de Asistenţă pentru Irak", pentru a fi folosite pentru asistenţă umanitară şi reconstrucţie. Această nouă instituţie va fi supravegheată de un birou consultativ alcătuit din reprezentanţi ai ONU, FMI şi Băncii Mondiale, dar deciziile privind cheltuirea banilor vor reveni SUA şi Marii Britanii, după consultarea cu autoritatea interimară irakiană. Fondul va recupera în totalitate resursele financiare şi economice ale statului irakian aflate în străinătate. Cenzorii fondurilor vor supraveghea ca petrolul brut irakian, produsele petroliere şi gazele naturale să fie vândute la preţul pieţei internaţionale. 

Proiectul nu menţionează întoarcerea inspectorilor în dezarmare ai ONU pentru a verifica dacă Irakul mai dispune de arme de distrugere în masă. Ambasadorul american la ONU, John Negroponte, a afirmat că Administraţia americană nu vede "nici un rol pentru inspectori în viitorul previzibil". Documentul solicită Secretarului general al ONU, Kofi Annan, să numească un coordonator special pentru supravegherea furnizării asistenţei umanitare şi a activităţilor de reconstrucţie din Irak. El va lua decizii în cooperare cu puterile aliate. Acesta îşi va exercita autoritatea pe o perioadă de 12 luni, care va fi prelungită cu excepţia cazului în care Consiliul de Securitate decide altfel. Coordonatorul ONU va avea un rol în crearea structurilor guvernamentale, în promovarea drepturilor omului şi a reformei judiciare şi legislative, precum şi în constituirea poliţiei irakiene. 

Proiectul mai prevede anularea programului umanitar "petrol contra hrană" după un interval de patru luni. După expirarea acestei date, toate fondurile sale rămase nefolosite vor fi vărsate în Fondul de Asistenţă pentru Irak. Fără adoptarea rezoluţiei, nici o instituţie irakiană sau americană din Irak nu vor avea autoritatea legală de a exporta petrol. SUA doresc ca rezoluţia să fie aprobată până la 3 iunie a.c., când expiră actualul program "petrol contra hrană". 

Consiliul de Securitate al ONU s-a reunit, la 9 mai a.c., pentru dezbaterea preliminară a proiectului de rezoluţie prezentat de ambasadorul SUA la Naţiunile Unite, John Negroponte, în scopul ridicării sancţiunilor instituite împotriva Irakului şi oferirea pentru forţele coaliţiei a unui interval de 12 luni pentru controlarea economiei irakiene. 

Irakul dispune de a doua rezervă mondială de petrol a lumii şi este de aşteptat ca unele ţări membre ale Consiliului de Securitate precum Franţa şi Rusia, membre permanente, cu drept de veto, care s-au opus războiului, să conteste anumite dispoziţii conţinute în proiectul de rezoluţie. Totuşi, analiştii apreciază că acest proiect de document conţine o concesie de ultim moment făcută pentru cele două ţări, fiind "chemate toate statele interesate să se conformeze complet obligaţiilor care le revin potrivit dreptului internaţional şi prevederilor Convenţiei de la Geneva din 1949". 

Majoritatea membrilor Consiliului de Securitate al ONU a salutat faptul că Naţiunile Unite încep să lucreze asupra unor decizii referitoare la reglementarea post-conflict în Irak, dar, pe de altă parte, "proiectul american de rezoluţie privind reconstrucţia irakiană, ce prevede suspendarea sancţiunilor internaţionale împotriva acestei ţări, trezeşte nenumărate întrebări", a comentat, la 10 mai a.c., adjunctul ministrului rus de externe, Iuri Fedotov, pe marginea proiectului de rezoluţie. "Rusia intenţionează să participe constructiv la procesul de dezbateri a proiectului de rezoluţie asupra Irakului, acest lucru reieşind din necesitatea restabilirii unităţii şi autorităţii Consiliului de Securitate al ONU, al cărui prestigiu a avut de suferit ca urmare a campaniei americano-britanice în Irak. Proiectul are părţi pozitive, dar şi o serie de aspecte neclar formulate, la care trebuie să se mai lucreze serios pentru a fi explicate, în special în ceea ce priveşte trecerea de la etapa actuală a programului umanitar «petrol contra hrană» la ridicarea sancţiunilor impuse Irakului", a declarat oficialul rus. Responsabilul rus a subliniat că Rusia este de acord cu ridicarea sancţiunilor împotriva Irakului, dar a menţionat că decizia trebuie să aibă la bază prevederile rezoluţiilor anterioare ale Consiliului de Securitate al ONU privind Irakul, o poziţie împărtăşită, de altfel, şi de alţi membri ai Consiliului de Securitate. 

 

 

 

 

 

 

 

3. Reuniunea Consiliului NATO-Rusia 

 

 

Consiliul NATO-Rusia s-a reunit, la 13 mai a.c., la Moscova, în prezenţa şefului diplomaţiei ruse, Igor Ivanov, ministrului rus al apărării, Serghei Ivanov, precum şi a ambasadorilor celor 19 ţări membre ale Alianţei Nord-Atlantice. Aceasta este prima întrevedere la nivel de ambasadori din capitala rusă, dintre cei 19 membri ai Consiliului Nord-Atlantic, forumul politic al NATO. 

Consiliul, alcătuit din reprezentanţii celor 19 ţări membre NATO plus Rusia, a fost creat la 28 mai 2002, în cadrul summit-ului NATO-Rusia de la Roma, pentru a include Rusia în procesul de adoptare a anumitor decizii ale Alianţei Nord-Atlantice. După constituire, Consiliul s-a mai reunit doar la nivel de ambasadori, la sediul NATO de la Bruxelles. 

"Reuniunea trebuie să demonstreze caracterul noilor relaţii dintre Rusia şi NATO şi să reitereze noua calitate a legăturilor dintre Rusia şi blocul nord-atlantic", a declarat purtătorul de cuvânt al Ministerului rus de Externe, Aleksander Yakovenko. 

Anterior deschiderii reuniunii, oficiali ruşi au declarat că "reuniunea se va concentra pe probleme de securitate esenţiale în regiunea euro-atlantică". De asemenea, una din temele ce au fost analizate a constituit-o implementarea Declaraţiei de la Roma privind noul mecanism al relaţiilor dintre Federaţia Rusă şi Alianţa Nord-Atlantică. 

Purtătorul de cuvânt al Ministerului de externe rus, Alexander Iokovenko consideră că reuniunea Consiliului NATO-Rusia la nivel de ambasadori este un eveniment politic important şi demonstrează natura noilor relaţii între Rusia şi NATO. "Aceasta este prima întrunire de acest gen care are loc în capitala Rusiei", a subliniat A. Iakovenko. În opinia sa, obiectivul forumului este acela de reafirmare a noului parteneriat Rusia-NATO, în scopul garantării securităţii în regiunea euro-atlantică.

Referindu-se la marcarea unui an de la crearea acestui Consiliu din care fac parte 20 de ţări, lordul Robertson a subliniat "importanţa rezultatelor practice obţinute" în cadrul noului parteneriat dintre NATO şi Rusia, afirmând că "acest eveniment unic şi de importanţă istorică este dovada că Rusia are nevoie de NATO, că NATO are nevoie de Rusia, iar lumea are nevoie de securitate". 

Pe parcursul reuniunii, care pregăteşte lucrările summit-ului Consiliului la nivel de miniştri de externe, care urmează să aibă loc în iunie 2003, la Madrid, s-au discutat problemele actuale de securitate, printre care situaţia din Afganistan şi din Bosnia, unde Rusia participă la operaţiunile de menţinere a păcii. 

Autorităţile ruse îşi menţin opoziţia fermă faţă de politica de aderare la NATO, în 2004, a 7 state foste comuniste din Europa de Est, pe care purtătorul de cuvânt al Ministerului rus de Externe a calificat-o drept "o politică inutilă, în ceea ce priveşte preocupările reale faţă de securitate". În pofida diferenţelor de opinie, atât Rusia, cât şi NATO au ţinut să sublinieze succesele înregistrate pe parcursul ultimului an, prin participarea Rusiei la lupta antiteroristă, la operaţiunile de menţinere a păcii şi la eforturile de neproliferare a armelor de distrugere în masă. 

Dintre pericolele actuale cărora Consiliul Rusia-NATO trebuie să le facă faţă, George Robertson a menţionat diferite aspecte ale terorismului, ameninţările reprezentate de proliferarea armelor nucleare şi de distrugere în masă şi rachetele balistice.

De asemenea, cele două părţi au lansat câteva programe comune privind apărarea antirachetă, echipele de salvare pe mare, coordonarea traficului aerian şi situaţiile de urgenţă. 

"Rusia şi NATO s-au pus de acord asupra unui program de măsuri concrete de cooperare în vederea creării unui sistem nestrategic de apărare antirachetă", a anunţat Secretarul general al Alianţei Nord-Atlantice, George Robertson, la finalul reuniunii Consiliului Rusia-NATO. Lordul Robertson a subliniat importanţa componentei financiare a cooperării dintre Rusia şi NATO pentru programul de creare a unui sistem comun de apărare antirachetă. "Un proiect sau altul poate fi judecat după măsura în care este finanţat. În acest sens, noi am reusit să avansăm", a declarat oficialul NATO, precizând că şi celelalte 19 ţări din cadrul NATO şi-au exprimat disponibilitatea de a finanţa acest proiect. 

În legătură cu divergenţele din cadrul NATO în ceea ce priveşte intervenţia militară aliată din Irak, lordul Roberston a apreciat că au fost depăşite unele diferenţe de opinie, dând exemplu în acest sens decizia luată de NATO la 16 aprilie a.c., prin care Alianţa şi-a exprimat sprijinul politic faţă de eforturile întreprinse de forţele internaţionale desfăşurate în Irak. Pe de altă parte, ministrul rus al apărării, Serghei Ivanov, a anunţat că până la 1 august a.c., Rusia îşi va retrage toate efectivele militare participante la misiuni internaţionale de menţinere a păcii în Balcani.

 

 

 

 

 

 

 

4. Situaţia din Orientul Mijlociu

 

 

Preşedintele american, George W. Bush, a prezentat, la 9 mai a.c., un plan global privind Orientul Mijlociu care conţine în principal crearea în decurs de zece ani a unei zone de liber schimb între această regiune şi SUA. Cu acest prilej, George W. Bush a reiterat oportunităţile oferite de prezentarea "foii de parcurs" pentru rezolvarea conflictului israeliano-palestinian şi numirea unui prim ministru al Autorităţii Naţionale Palestiniene, în persoana lui Mahmud Abbas. 

"Am hotărât crearea unei zone de liber schimb între Statele Unite şi ţările din Orientul Mijlociu în următorul deceniu, pentru ca Orientul Mijlociu să intre într-un ciclu de noi oportunităţi", a afirmat preşedintele american. "Acum, cu un Irak liber, cu un nou guvern pentru poporul palestinian, cu eforturile liderilor precum preşedintele Egiptului, H. Mubarak, şi prinţul moştenitor al Iordaniei, Abdallah, speranţele de pace s-au relansat în Orientul Mijlociu", a subliniat el, chemându-i pe palestinieni să ia "măsuri concrete pentru a pune capăt violenţei" şi să continue "pe calea păcii şi democraţiei". 

Potrivit analiştilor, un efort substanţial şi susţinut al SUA de a realiza o soluţionare echitabilă a problemei palestiniene va face ca celelalte obiective majore din regiune să se rezolve mai eficient, inclusiv în ceea ce priveşte crearea acestei zone economice de liber schimb. 

*

Secretarul de stat al SUA, Colin Powell, a efectuat, în perioada 11-13 mai a.c., un turneu în Orientul Mijlociu, pentru a susţine planul de pace propus de SUA şi de ceilalţi mediatori liderilor israelieni şi noului premier palestinian, Mahmud Abbas.

În cadrul primei etape a turneului său, Israelul, Colin Powell a cerut israelienilor şi palestinienilor să aplice cât mai curând posibil "foaia de parcurs" ce prevede o "îngheţare totală a oricărei acţiuni de colonizare", între care desfiinţarea punctelor de colonizare înfiinţate după 1 martie 2001. 

Premierul israelian, Ariel Sharon - care a participat, la 11 mai a.c., la o conferinţă de presă împreună cu secretarul de stat al SUA, Colin Powell, a anunţat o viitoare întâlnire cu omologul său palestinian, Mahmud Abbas. Premierul israelian a afirmat cu această ocazie că un "război adevărat dus de către guvernul palestinian împotriva terorismului reprezintă cheia oricărui progres către pace", iar "calmul şi securitatea pentru cetăţenii israelieni vor permite luarea unor măsuri care vor crea o realitate nouă, mai bună pentru populaţia palestiniană". Şeful executivului israelian a adăugat că ţara sa nu va face însă "nici cea mai mică concesie în materie de securitate". "Victoria coaliţiei americano-britanice în Irak oferă şanse de avansare a procesului de pace", a apreciat premierul A. Sharon, care a exclus, însă, posibilitatea unei "îngheţări" a colonizării în teritoriile palestiniene ocupate. 

La rândul său, Colin Powell a declarat că Ariel Sharon l-a anunţat că intenţionează să ia anumite măsuri faţă de palestinieni, măsuri pe care oficialul american le consideră promiţătoare şi utile. "Măsurile despre care m-a informat premierul Sharon sunt foarte promiţătoare şi utile şi demonstrează angajamentul Israelului de a reîncepe acest proces", a declarat Colin Powell. 

La sfârşitul întrevederii sale cu şeful statului, Moshe Katsav, Colin Powell a declarat: "Cred că premierul palestinian, Mahmud Abbas, înţelege că trebuie să pună capăt terorismului. Cred că noi vom avea ocazia să discutăm despre modul în care am putea să-l ajutăm, despre felul în care comunitatea internaţională ar putea să-i ofere sprijin, pentru ca el să fie în măsură să pună capăt terorismului şi violenţei". 

După vizita lui Colin Powell în Israel, guvernul israelian a consimţit să elibereze în jur de 180 palestinieni şi să permită celor aproximativ 25.000 locuitori din Cisiordania să lucreze din nou în Israel, începând de la data de 12 mai a.c. Aceste decizii merg până la un punct în direcţia cerută de Colin Powell ca ambele părţi să demareze măsuri practice de conciliere, chiar înainte ca Israelul să accepte "foaia de parcurs". Astfel, Israelul a eliberat, la 12 mai a.c., 110 de palestinieni deţinuţi în închisoarea militară Meggiddo (nordul Israelului). În închisorile israeliene se află aproximativ 3500 de palestinieni, dintre care mulţi nu au fost judecaţi, alte 3500 de persoane aflându-se în închisori sau tabere de detenţie din teritoriile palestiniene ocupate de statul evreu. 

Israelul a mai acceptat să faciliteze comerţul dintre teritoriile palestiniene şi două state arabe vecine, Egipt şi Iordania. Cu toate acestea, analiştii apreciază că Israelul va clarifica ipoteza acceptării planului de pace propus de Cvartetul pentru Orientul Mijlociu, numai după ce premierul A. Sharon va efectua vizita în SUA, la 20 mai a.c. Partidele de dreapta, care domină coaliţia de guvernare a lui Ariel Sharon, se opun desfiinţării coloniilor evreieşti din teritorii, precum şi acordării independenţei celor 3,5 milioane palestinieni, prin crearea noului stat Palestina.

Secretarul de stat al SUA, Colin Powell, a participat la 12 mai a.c., la Ierusalim, la o scurtă reuniune de lucru a Cvartetului pentru Orientul Mijlociu, în cursul căreia responsabilul american a subliniat importanţa pe care SUA o acordă "foii de parcurs". Colin Powell a reafirmat, de asemenea, angajamentul preşedintelui SUA, George W. Bush, de a coopera activ pentru soluţionarea conflictului israeliano-palestinian. La reuniune au participat adjunctul secretarului de stat al SUA pentrru Orientul Mijlociu, William Burns, precum şi reprezentantul ONU pentru regiune, Terje Roed-Larsen şi cel al Rusiei, Andrei Vdovin, în timp ce Uniunea Europeană a fost reprezentată de Christian Jouret, adjunct al emisarului UE în Orientul Mijlociu, Miguel Angel Moratinos. 

Secretarul de stat al SUA, Colin Powell, a cerut la 11 mai a.c., la Ierihon - Cisiordania, Autorităţii Naţionale Palestiniene să distrugă "infrastructurile teroriste". 

"Vă cer să acţionaţi cu fermitate pentru a dezmembra infrastructurile terorismului care a distrus atâtea vieţi şi atâtea speranţe", a afirmat Colin Powell, la finalul întrevederii sale cu premierul palestinian, Mahmud Abbas. Oficialul american a adăugat că sunt îndeplinite condiţiile pentru o aplicare imediată a "foii de parcurs". 

Colin Powell a anunţat, totodată, acordarea unui ajutor suplimentar de 50 de milioane de dolari pentru palestinieni, destinat dezvoltării drumurilor, întreprinderilor şi aplicării reformelor. 

La rândul său, Mahmud Abbas a cerut eliberarea de către Israel a miilor de prizonieri palestinieni, libertate de mişcare pentru liderul Autorităţii Naţionale Palestiniene, Yasser Arafat, precum şi încetarea absolută a colonizării israeliene în Cisordania şi Fâşia Gaza. Şeful executivului palestinian a solicitat, de asemenea, Israelului să adopte "foaia de parcurs în totalitate şi să nu o aplice în manieră selectivă".

După discuţiile cu Colin Powell, Mahmud Abbas a declarat că sub conducerea sa va exista o singură autoritate în teritorii, în locul "haosului armat" actual pe care l-a criticat, precizând că nu urmăreşte doar să încheie un armistiţiu cu grupările militante, ci să elimine complet violenţa. Potrivit analiştilor politici, dacă va realiza acest lucru, el va îndeplini principala condiţie pe care o pune Israelul pentru începerea succesiunii de paşi reciproci înscrişi în "foaia de parcurs", cum ar fi atenuarea multora din restricţiile impuse libertăţii de mişcare a palestinienilor şi stopării raidurilor aeriene, demolărilor de case şi a asasinatelor politice ale militanţilor islamişti. 

Secretarul de stat american, Colin Powell, aflat în vizită în Egipt, a examinat, la 12 mai a.c., împreună cu preşedintele egiptean, Hosni Mubarak, aplicarea "foii de parcurs" privind pacea în Orientul Mijlociu, aprobată deja de palestinieni. Egiptul este puternic implicat în procesul de pace din regiune, fiind primul stat arab care a încheiat un acord de pace cu Israelul, în 1979, o decizie politică similară fiind luată ulterior şi de Iordania, în 1994. 

Convorbirile celor doi demnitari s-au axat asupra eforturilor vizând relansarea procesului de pace în Orientul Mijlociu şi aplicarea "foii de parcurs", a situaţiei din Irak, precum şi a relaţiilor bilaterale dintre SUA şi Egipt. Secretarul de stat american, Colin Powell, le-a cerut israelienilor şi palestinienilor să ia primele măsuri practice vizând reclădirea încrederii celor două părţi, în perspectiva relansării dialogului israeliano-palestinian. Cu toate acestea, şeful Departamentului de Stat al SUA a minimalizat faptul că Israelul nu a aprobat oficial "foaia de parcurs" a Cvartetului pentru pace în Orientul Mijlociu. "Fie că se foloseşte sau nu cuvântul «a accepta», nu are importanţă. Important este ca ambele părţi să aibă destule lucruri comune, pentru a începe să progreseze în procesul de pace", a declarat Colin Powell. 

Secretarul de stat american a apreciat, în cursul întrevederii cu partea egipteană că nu este de dorit apariţia unui guvern islamist în Irak. "Apreciem că guvernul irakian care urmează să fie format va trebui să fie reprezentativ pentru poporul irakian, în toate componentele acestuia", a afirmat Colin Powell. "Un regim fundamentalist fără elemente democratice nu ar fi în interesul poporului Irakului, ori al vecinilor acestuia", a opinat C. Powell, care a subliniat în continuare necesitatea participării la viitorul executiv din Irak a "tuturor componentelor religioase ale populaţiei irakiene". 

Ministrul de externe egiptean, Ahmed Maher, a lansat, la rândul său, un apel prin care cere Israelului să pună capăt "acţiunilor provocatoare" soldate zilnic cu victime printre palestinieni şi să accepte planul de pace. 

Iordania a fost cea de-a treia etapă a turneului regional al şefului Departamentului de Stat al SUA, după Israel, teritoriile autonome palestiniene şi Egipt. 

Şeful diplomaţiei haşemite, Marwan Moasher, a declarat cu acest prilej că ţara sa este decisă să acţioneze pentru aplicarea rapidă a planului de pace. 

Cu acest prilej, Colin Powell a semnat un document vizând acordarea de către SUA a unui ajutor suplimentar în valoare de 700 de milioane de dolari Iordaniei, măsură considerată drept compensaţie financiară pentru urmările războiului din Irak asupra economiei iordaniene. "Scopul acestui ajutor este acela de a contribui la redresarea economiei iordaniene, care a avut de suferit de pe urma conflcitului din Irak", se arată într-un comunicat al guvernului de la Amman. În acest fel, nivelul asistenţei financiare americane pentru Iordania va atinge suma de 950 de milioane de dolari în anul 2003. 

 

 

5. Alegerile prezidenţiale din Muntenegru 

 

 

În Muntenegru, republică ce face parte din statul Serbia-Muntenegru, a avut loc, la 11 mai a.c., al treilea tur de scrutin pentru alegerea preşedintelui ţării, în condiţiile modificării Legii electorale, ale cărei prevederi au condus la anularea celor două scrutinuri anterioare, care au avut loc în decembrie 2002, respectiv februarie 2003. 

Pentru aceste alegeri prezidenţiale s-au aflat în cursa electorală trei candidaţi. Postul de preşedinte al ţării este vacant din noiembrie 2002, fostul preşedinte, Milo Djukanovic, fiind considerat de observatori cea mai influentă persoană din această republică, datorită căruia suveranitatea Muntenegrului a devenit piesa de bază a ultimelor campanii electorale. 

La 4 februarie a.c, Muntenegru, unde se evocă deseori independenţa de care s-a bucurat acest stat înainte de anul 1918, a creat împreună cu Serbia un stat comun, o "versiune redusă", cum au numit-o analiştii, a Republicii Federale Iugoslavia. Noul stat Serbia-Muntenegru a fost înfiinţat la iniţiativa Uniunii Europene, în efortul de a tempera aspiraţiile separatiste ale autorităţilor de la Podgoriţa, care risca, în opinia oficialilor europeni să destabilizeze Balcanii. Constituţia noului stat stipulează că un referendum asupra independenţei ar putea avea loc atât în Muntenegru, cât şi în Serbia, în următorii trei ani, dacă cele două republici, ale căror raporturi au fost profund tensionate, doresc să devină independente. 

"Dacă voi fi ales preşedinte al republicii, în doar trei ani, muntenegrenii vor putea să se pronunţe prin referendum asupra viitorului pe care îl doresc ţării lor", a declarat candidatul favorit la alegeri, Filip Vujanovic, în cursul campaniei sale electorale. Candidat al coaliţiei aflate la putere, F. Vujanovic a obţinut în cadrul celor două scrutinuri precedente, invalidate din cauza slabei participări la vot, peste 170.000 de sufragii dintr-un total de 458.000 de alegători. 

Ceilalţi doi candidaţi, Miodrag Zivkovic, preşedintele Alianţei Liberale şi Dragan Hajdukovic, independent, nu au şanse, potrivit sondajelor preelectorale să-l devanseze pe Filip Vujanovic. Principalul reprezentant al opoziţiei, Partidul Socialist Popular, susţinător al fostului preşedinte iugoslav Slobodan Miloşevic, nu a prezentat nici un candidat. 

Candidatul Alianţei Liberale, Miodrag Zivkovic, a declarat că va renunţa la toate funcţiile pe care le deţine în cadrul partidului pe care îl conduce în cazul în care va câştiga alegerile prezidenţiale. Programul său electoral a avut ca temă centrală referendum-ul pentru declararea independenţei ţării.

La rândul său, candidatul independent, Dragan Hajdukovic, a afirmat, la încheierea campanei sale electorale, că este singurul candidat care a dezvoltat un program pentru relansarea economiei cu ajutorul unui proiect de stat ecologic, care, potrivit acestuia, va transforma Muntenegrul într-un stat înfloritor din punct de vedere economic în următorii cinci ani. El a subliniat că nu recunoaşte nici Acordul de la Belgrad şi nici noul stat format Serbia-Muntenegru.

Potrivit rezultatelor finale ale alegerilor prezidenţiale, Filip Vujanovic, a obţinut 65% din sufragiile exprimate, fiind declarat câştigătorul acestui tur de scrutin. Candidatul Alianţei Liberale (de opoziţie), Miodrag Zivkovici, a obţinut 30% din sufragii, în timp ce Dragan Hajdukovici a obţinut 4% din totalul voturilor exprimate. 

Rata de participare la alegeri a fost de 48%. 

 

 

6. Summit-ul Triunghiului de la Weimar privind cooperarea în materie de apărare şi securitate europeană 

 

 

Germania, Franţa şi Polonia - "Triunghiul de la Weimar" - au decis, la 9 mai a.c., la Wroclaw, angajarea de consultări tripartite periodice pentru a-şi întări cooperarea în materie de apărare şi de securitate europeană, potrivit unei Declaraţii comune date publicităţii cu prilejul summit-ului la care au participat preşedintele polonez, Aleksander Kwasniewski, preşedintele Franţei, Jacques Chirac, şi cancelarul federal german, Gerhard Schroeder. 

În declaraţia comună se menţionează că acest "cadru de dialog şi de cooperare între trei parteneri egali, Triunghiul de la Weimar (creat în 1991 pentru a întări cooperarea dintre cele trei ţări în perspectiva extinderii Uniunii Europene) poate deveni o forţă de iniţiativă şi de propuneri în serviciul Uniunii extinse". 

Consultările periodice au drept scop "accelerarea dezvoltării capacităţilor civile şi militare în cadrul Politicii Europene de Securitate şi Apărare (PESA), precum şi întărirea parteneriatului strategic între Uniunea Europeană şi NATO". 

În declaraţie se arată că Franţa şi Germania "au decis să asocieze Polonia la reflecţiile lor privind dezvoltarea politicilor comune, în special asupra politicii agricole comune (PAC), a politicii de coeziune economică şi socială şi a politicii din domeniul transporturilor". 

Cu prilejul reuniunii, cei trei lideri au apreciat perspectivele întăririi relaţiilor de parteneriat cu Rusia şi cu ceilalţi vecini ai Uniunii Europene extinse. Preşedintele francez, Jacques Chirac, a declarat că ONU ar trebui să joace un rol central în reconstrucţia Irakului. "În acest stadiu, confirm disponibilitatea Frantei (...) de a aborda aceste discuţii privind viitorul Irakului într-un spirit deschis şi, totodată, constructiv", a spus Jacques Chirac, potrivit căruia "obiectivul îl constituie reconstrucţia economică şi politică a Irakului şi reinstaurarea rapidă a deplinei sale suveranităţi". 

Cu prilejul summit-ului de la Wroclaw, trei personalităţi din cele trei ţări - Angelika Schwall-Dueren (Germania), Jozef Oleksy (Polonia) şi Dominique Strauss-Kahn (Franţa) - au adresat un apel la o nouă reunificare a Europei. "Edificarea unei politici externe şi de apărare comună constituie una dintre cele mai importante sarcini pentru viitor", se afirmă în documentul prezentat, solicitându-se totodată liderilor europeni să se impună "ca parteneri şi nu ca adversari ai SUA". 

 

 

7. Situaţia din Caşmir

 

Autorităţile indiene consideră inadecvată reacţia premierului pakistanez, Zafarullah Jamalli, exprimată la 7 mai a.c., referitoare la iniţiativa de normalizare a relaţiilor indo-pakistaneze, condamnând faptul că acesta refuză abordarea unor probleme precum terorismul transfrontalier şi incursiunile în Caşmirul indian, puncte sensibile în raporturile dintre cele două ţări. "Este de neconceput reîntoarcerea la situaţia de dinainte de 13 decembrie 2001, ziua atacului sinucigaş împotriva parlamentului indian, fără discutarea, în prealabil, a câtorva lucruri legate de terorismul transfrontalier", au declarat oficiali indieni. 

Statutul provinciei Caşmir, divizată între cele două ţări vecine şi revendicată în totalitate atât de India, cât şi de Pakistan, reprezintă punctul de dispută dintre cele două state, care s-au declarat, însă, dispuse să-l rezolve pe cale politică. India, care pledează pentru reglementarea raporturilor sale cu Pakistanul fără mediatori străini, a acuzat în repetate rânduri guvernul pakistanez că acordă sprijin gherilei separatiste islamiste care luptă împotriva suveranităţii Indiei în Caşmirul indian, singura provincie indiană cu o populaţie majoritar musulmană.

Pakistanul şi-a anunţat recent decizia de a restabili relaţiile diplomatice cu India, după ce premierul indian Atal Behari Vajpayee anunţase reluarea legăturilor aeriene indo-pakistaneze. 

Înaintea sosirii, la 8 mai a.c., la Islamabad, a adjunctului secretarului de stat al SUA pentru Asia de Sud-Est, Richard Armitage, premierul pakistanez a anunţat, la rândul său, o serie de măsuri destinate restabilirii încrederii între India şi Pakistan, între care reluarea legăturilor aeriene, feroviare şi rutiere, precum şi eliberarea unor pescari indieni deţinuţi în Pakistan. 

În cursul întrevederii dintre oficialul american şi oficialii pakistanezi, aceştia din urmă au afirmat că Pakistanul este pregătit pentru un dialog substanţial şi constructiv cu India. Oficialii pakistanezi au afirmat că doresc ca India să permită monitorizarea internaţională în zona Liniei de Control din Caşmir, pentru a se verifica faptul că nu au loc infiltrări ale militanţilor islamişti din Pakistan, care ar putea comite atacuri în partea indiană a provinciei. 

Aspectele privind ameliorarea relaţiilor bilaterale dintre India şi Pakistan s-au aflat în centrul întrevederilor pe care diplomatul american le-a avut, fiind abordate, de asemenea, situaţia din Afganistan şi războiul condus de SUA împotriva terorismului. 

